Diari Oficial de la Generalitat Valenciana


Sumari del DOGV 5818, del 31-07-2008 (2008/9609)

RESOLUCIÓ de 23 de juliol de 2008, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dirigides a instituts tecnològics per a infraestructures i equipaments per als exercicis 2008 i 2009.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5818

Data del DOGV
:   31-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9609


Data del document
:   23-07-2008

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * societat sense fins de lucre
    * ajuda pública
    * suport econòmic
    * innovació
    * programa d'investigació
    * recerca i desenvolupament
    * transferència de tecnologia
    * centre d'investigació
    * projecte d'investigació

RESOLUCIÓ de 23 de juliol de 2008, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dirigides a instituts tecnològics per a infraestructures i equipaments per als exercicis 2008 i 2009.  
 [2008/9609]  
Les ajudes convocades a través de la present resolució perseguixen la millora de la capacitat competitiva de les empreses valencianes i l'ampliació del sistema productiu cap a sectors emergents. Per a això es requerix insistir en el suport que conduïsca a la nostra economia per la senda traçada per l'Estratègia de Lisboa, de manera que puguen incrementar-se les oportunitats de negoci aprofitant qualsevol fórmula innovadora per a la generació de nou valor en productes i servicis, madurs o nous. Les empreses, especialment aquelles de dimensió xicoteta i mitjana, continuen trobant dificultats per a fer seus els recursos estratègics que els planteja el repte de la innovació.   
En concret, la necessitat comptar amb instal·lacions i equipament especialitzat constituïx una barrera sovint infranquejable perquè les xicotetes i mitjanes empreses puguen desenrotllar amb garantia activitats d'I+D+i. Per a donar resposta a esta problemàtica, i en coherència amb el Programa Operatiu FEDER de la Comunitat Valenciana 2007-2013, recentment aprovat, i amb les línies estratègiques que sustenten el pressupost de la Conselleria d'Indústria, Comerç i Innovació per a l'exercici 2008, presentades per l'honorable consellera d'Indústria, Comerç i Innovació i presidenta de l'IMPIVA davant de les Corts Valencianes, la present resolució respon a la voluntat d'impulsar les infraestructures de suport a la I+D+i empresarial, en particular la Xarxa d'Instituts Tecnològics de la Comunitat Valenciana.  
La Generalitat Valenciana impulsa el desenrotllament i funcionament de la Xarxa d'Instituts Tecnològics de la Comunitat Valenciana, articulada sobre una base de col·laboració entre l'IMPIVA, associacions d'empreses i, si és el cas, també altres institucions amb capacitat per a aportar recursos tecnològics i de gestió de la innovació utilitzables per les xicotetes i mitjanes empreses. Es tracta d'organitzacions entre els objectius primordials dels quals es troba la investigació fonamental, industrial i el desenrotllament experimental, i la disseminació dels seus resultats entre les empreses, contribuint així de forma significativa a incrementar el compromís de la nostra economia amb la innovació. El seu paper en el Sistema Valencià de Ciència, Tecnologia i Empresa queda arreplegat en l'article 52 de l'Estatut d'Autonomia.  
Per mitjà d'estes ajudes es pretén potenciar la capacitat de generació, promoció i difusió de la innovació dels Instituts Tecnològics de la Xarxa IMPIVA entre les empreses de la Comunitat Valenciana. Per a monitoritzar l'eficàcia de les mesures plantejades, l'IMPIVA ha establit un sistema d'indicadors d'impacte que mesuraran, entre altres variables, el grau col·laboració dels Instituts Tecnològics amb les empreses valencianes així com la seua intensitat atenent a distintes tipologies de projectes. Igualment s'arreplegarà la informació sobre l'activitat dels distints Instituts i els retorns obtinguts per a la Comunitat Valenciana a través, entre altres, de la seua participació en el Programa Marc o convocatòries nacionals.  
En virtut del que antecedix, i de conformitat amb el que disposa l'article 1.4 de l'Orde de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte i àmbit  
L'objecte de la present resolució és establir junt amb el que disposa l'Orde de 12 de desembre de 2006 de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), les bases reguladores i la convocatòria de les ajudes previstes en els Programes dirigits a Instituts Tecnològics que s'establixen en annex i que s'enuncien a continuació:   
Programa d'infraestructures per a l'exercici d'activitats d'I+D, de foment de la innovació i de prestació de servicis avançats.  
Programa d'equipament per al foment de la innovació i la prestació de servicis avançats.  
La convocatòria anirà referida als exercicis 2008 i 2009.  
Article 2. Marc normatiu  
Les ajudes arreplegades en la present resolució es concediran d'acord amb el que establix l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), en la Llei 38/2003, de 17 de novembre, General de Subvencions, en el Reglament CE NÚM. 1083 del Consell d'11 de juliol de 2006, pel que s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió, i la resta de normativa sobre Fons Estructurals o altres matèries que els foren d'aplicació.  
La concessió de les ajudes de l'actuació 1 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats, no queda subjecta a l'obligació de notificació prèvia a la Comissió de la Unió Europea per no reunir tots els requisits de l'article 87.1 del Tractat de la Unió Europea, concretament, per no falsejar la competència ni suposar un avantatge econòmic per a una determinada empresa o per quedar subjecta al Règim d'Ajudes de Foment de la I+D+i (N234/07-Foment de la I+D+i (N234/07-Foment de la I+D+i-Espanya; C(2008) 3930).  
La concessió de les ajudes de l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats i les del Programa d'equipament per a la prestació de servicis avançats quedaran exemptes de l'obligació de notificació prèvia a la Comissió de la Unió Europea atés que s'acullen al Reglament relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses (CE) núm. 70/2001 de la Comissió (DOUE L 10/33, de 13 de gener de 2001), modificat pel Reglament (CE) núm. 364/2004 de la Comissió (DOUE L 63/22, de 28 de febrer de 2004) i la resta de normativa comunitària relativa a determinats sectors.  
Article 3. Línies pressupostàries  
L'import global màxim que a càrrec de l'anualitat 2008 es destinarà per a la concessió de les ajudes previstes en la present convocatòria és el que s'indica a continuació:  
  
a càrrec de la següent línia pressupostària:  
Y0503044 0.753.000 euros  
Per a l'anualitat 2009 el pressupost amb caràcter estimatiu serà de:  
  
L'import destinat a la concessió de les ajudes previstes en la present convocatòria està supeditat a la liquidació dels compromisos degudament adquirits procedents de convocatòries anteriors; els imports previstos per a l'anualitat 2009 queden supeditats a l'aprovació del pressupost de l'IMPIVA per a l'exercici 2009. En tot cas, es podrà incrementar el finançament quan es produïsca un augment del crèdit disponible com a conseqüència d'altres convocatòries en què s'hagen presentat o resolt sol·licituds per un import inferior al gasto inicialment previst o de què deriven obligacions liquidades o reconegudes per un import inferior a l'ajuda que va ser concedida al seu dia, o bé quan este augment siga conseqüència d'una generació, ampliació o incorporació de crèdit. Estes modificacions del pressupost estimat seran publicades en el Diari Oficial de la Comunitat Valenciana.   
Les ajudes descrites comptaran amb finançament del Fons Europeu de Desenrotllament Regional (FEDER) en un percentatge del 70% a través del Programa Operatiu Integrat de la Comunitat Valenciana 2000 -2006, eix 2 Societat del coneixement - Mesura 5 Centres públics d'investigació i centres tecnològics; i en un percentatge del 50% a través del Programa Operatiu de la Comunitat Valenciana 2007-2013, Eix 1 Desenrotllament de l'Economia del Coneixement (I+D+i), Educació, Societat de la Informació i TIC - Tema prioritari 2 Infraestructures d'IDT i Centres de Competència de Tecnologia Específica, així com d'altres possibles fons.  
Article 4. Beneficiaris  
1. Podran acollir-se a les ajudes de l'actuació 1 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats, els Instituts Tecnològics de la Xarxa IMPIVA que ostenten la condició d'organisme d'investigació segons la definició del Marc Comunitari sobre Ajudes estatals d'Investigació i Desenrotllament i Innovació (DOUE núm. C 323/1, de 30 de desembre de 2006).  
2. Podran acollir-se a l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats, i al Programa d'equipament per a la prestació de servicis avançats, els Instituts Tecnològics de la Xarxa IMPIVA que complisquen amb la Recomanació 2003/361/CE de la Comissió, de 6 de maig de 2003, sobre la definició de xicotetes i mitjanes empreses, (DO L 124 de 20.5.2003, p.36).  
Als efectes previstos en este apartat, es considerarà PIME tota entitat, independentment de la seua forma jurídica, que exercisca una activitat econòmica i que reunisca els requisits previstos en la Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses (DOUE núm. L 124/36, de 20 de maig de 2003). En concret, els requisits quant a grandària són:   
- Que empre a menys de 250 persones.  
- Que tinga un volum de negoci anual no superior a 58.290.949 d'euros, o bé un balanç general no superior a 80.387.678 d'euros.  
Així mateix, quan siga necessari distingir entre xicotetes empreses i mitjanes empreses, s'entendrà per xicoteta empresa aquella unitat econòmica que col·loque a menys de 50 persones i que tinga un volum de negoci anual o un balanç general no superior a 73.048.001 d'euros; microempresa es considerarà aquella empresa que ocupe a menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig de 2003, sobre la definició de microempreses, xicotetes i mitjanes empreses. Estos criteris de còmput es poden consultar en el model de sol·licitud.  
3. Els beneficiaris hauran de tindre la seua seu, delegació o establiment de producció en la Comunitat Valenciana.  
4. Per a l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats i en general per al Programa d'equipament per a la prestació de servicis avançats, els projectes hauran d'haver-se iniciat després de la presentació de la sol·licitud d'ajuda.  
5. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els Registres Públics pertinents, i complir amb qualssevol altres requisits exigits per les disposicions aplicables.   
6. Les condicions per a ser beneficiari hauran de mantindre's com a mínim fins al moment del pagament de la subvenció.  
7. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.   
8. Així mateix, en l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats i en el Programa d'equipaments per a la prestació de servicis avançats no podran obtindre la condició de beneficiari els Instituts l'activitat dels quals estiga relacionada amb els productes de la pesca i l'aqüicultura regulats pel Reglament (CE) num. 104/2000 del Consell (23) i les activitats relacionades amb la producció primària (agricultura) de productes agrícoles; fabricació i comercialització de productes d'imitació o substitució de la llet i els productes lactis; les ajudes incloses en l'àmbit d'aplicació del Reglament (CE) num. 1407/2002 del Consell (24) sobre les ajudes estatals a la indústria del carbó.  
9. En l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats i en el Programa d'equipaments per a la prestació de servicis avançats, els projectes que s'emmarquen en algun dels sectors següents: agrari i pesquer, acer, carbó, electricitat, construcció naval, servicis postals, radiodifusió, cine i producció audiovisual i transport, es regiran per la normativa sectorial que els regula en matèria d'ajudes estatals.  
Article 5. Sol·licitud de l'ajuda  
5.1. Sol·licitud normalitzada  
1. Els sol·licitants hauran de presentar una sol·licitud normalitzada omplida utilitzant el programa informàtic que es pot descarregar des de l'adreça d'Internet de l'IMPIVA: http://www.impiva.es, o que es posarà a disposició dels sol·licitants en qualsevol de les seus de l'IMPIVA que s'indiquen en articles posteriors.  
5.2. Documentació que ha d'acompanyar a la sol·licitud normalitzada.  
1. Memòria tècnica del projecte, segons model que es pot descarregar de l'adreça d'Internet de l'IMPIVA: http://www.impiva.es.  
2. Documentació relativa a la personalitat jurídica del sol·licitant: estatuts vigents i poder de representació del firmant de la sol·licitud, o acta de nomenament o apoderament. No serà necessària la presentació d'esta documentació si ja es troba en poder de l'IMPIVA i es manté vigent, aportant a este efecte declaració de vigència segons model disponible en l'adreça d'Internet de l'IMPIVA: http://www.impiva.es.  
3. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres Programes o convocatòries d'ajudes.  
4. La presentació de la sol·licitud comporta l'autorització a l'IMPIVA, excepte manifestació en contra pel sol·licitant, per a demanar els certificats a emetre per l'Agència Estatal de l'administració Tributària, per la Unitat recaptadora de la Hisenda Pública Valenciana i per la Tresoreria General de la Seguretat Social, en els que s'acredite que el sol·licitant es troba al corrent en les seues obligacions amb estes administracions. En qualsevol cas l'IMPIVA es reserva el dret a requerir directament al sol·licitant en el cas que la informació obtinguda presente alguna incidència.   
5. Si la sol·licitud aportada fóra incompleta o presentara errors esmenables es requerirà a l'interessat perquè en el termini de 10 dies esmene la falta o acompanye els documents preceptius, amb advertència que si no ho fera se li tindrà per desistit de la seua sol·licitud.   
6. Els requeriments a què es fa referència en este article, així com qualsevol altre que poguera realitzar-se per l'IMPIVA podrà efectuar-se per fax o per correu electrònic al número de fax o a la direcció indicada pel sol·licitant en el model de sol·licitud, sempre que quede constància de la recepció per aquell.  
5.3. Termini de presentació de sol·licituds  
Podran presentar-se a esta convocatòria sol·licituds durant els exercicis 2008 i 2009 d'acord amb el calendari següent:  
- Anualitat 2008: des del dia de publicació de la present resolució en el Diari Oficial de la Comunitat Valenciana (DOCV) fins a l'11 de setembre de 2008.  
- Anualitat 2009: des del dia 12 de setembre de 2008 fins al 28 de febrer de 2009.  
5.4. Lloc de presentació de sol·licituds   
5.4.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 09.00 a 14.00 hores de dilluns a divendres per a les sol·licituds presentades a l'exercici 2008; per a les sol·licituds presentades a l'exercici 2009 regirà el mateix horari fins al 15 d'octubre de 2008, i serà a partir d'eixa data l'horari de 09.00 a 14.00 hores, de dilluns a divendres, i de 17.00 a 19.00 hores, de dilluns a dijous.  
Les sol·licituds podran presentar-se en:  
- IMPIVA Alacant-Oficina PROP: C/Churruca, 29, 03971 Alacant.  
- IMPIVA Castelló-Oficina PROP: Av. Germans Bou, 47. 12872 Castelló de la Plana.  
- IMPIVA València: Plaça de l'Ajuntament, 6. 46997 València.  
5.4.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de l  
es Administracions Públiques i del Procediment Administratiu Comú.  
En el cas que s'optara per presentar la sol·licitud en una Oficina de Correus, haurà de fer-se en sobre obert perquè siga datada i segellada per l'Oficina de Correus abans de ser certificada.  
Article 6. Avaluació de sol·licituds  
1. Les ajudes es concediran davall el règim de concurrència competitiva, per mitjà d'una comparació de les sol·licituds presentades en la que s'aplicaran els criteris de valoració fixats en cada Programa i s'establirà una prelació respectant els límits pressupostaris.   
2. L'òrgan competent per a la Instrucció del procediment de concessió de les ajudes emmarcades en la present resolució serà la Direcció d'Infraestructures Tecnològiques i Servicis de l'IMPIVA a través de l'Àrea de Xarxes d'Innovació i Tecnologia.  
Article 7. Projectes plurianuals  
Quan es tracte d'un projecte de caràcter plurianual:  
a) Haurà d'indicar-se en la memòria tècnica cada una de les seues fases i l'exercici en què es realitzaran.  
b) Haurà de presentar-se per a cada exercici una sol·licitud en els terminis fixats en esta o en futures convocatòries. En tot cas la concessió d'una ajuda en una anualitat no condiciona la de les següents, quedant aquelles supeditades a l'existència d'un programa que empare el projecte proposat, als resultats aconseguits en les fases anteriors i al resultat del procés de concurrència competitiva.   
c) Podran considerar-se els justificants de gastos i pagament emesos després del termini de presentació de justificació de l'exercici o anualitat anterior.  
Article 8. Concessió de les ajudes  
L'òrgan instructor verificarà prèviament de cada sol·licitud el compliment dels requisits que per a ser beneficiari s'establixen en la convocatòria, i en cas de resultar favorable procedirà a l'anàlisi dels projectes presentats i a l'aplicació dels criteris de valoració. Posteriorment els projectes seran sotmesos a una Comissió presidida pel director general de l'IMPIVA i composta pel personal tècnic que este designe, que elevarà proposta de concessió a la presidenta de l'IMPIVA.  
La presidenta de l'IMPIVA resoldrà sobre l'adjudicació de les ajudes mitjançant una resolució, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.   
La resolució dictada per la presidenta, posarà fi a la via administrativa i el seu contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV) amb expressió del Programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
D'acord amb el que preveu la Llei d'Hisenda Pública de la Generalitat Valenciana, si l'ajuda supera el milió d'euros per perceptor serà necessària l'autorització del Consell; si supera la quantia de 250.000 euros es donarà compte a este mateix òrgan. La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles, perquè en cas de renúncia d'algun beneficiari i d'alliberament de crèdit suficient, puguen ser ateses per orde de puntuació. En el cas de Programes d'ajudes que estiguen finançats pel Fons Europeu de Desenrotllament Regional (FEDER), la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no afecció del projecte a la denominada 'Xarxa Natura', espai físic d'especial protecció mediambiental configurat així per la Unió Europea. L'obtenció d'este certificat es gestionarà per l'IMPIVA.  
Article 9. Projectes que reforcen la política social  
D'acord amb els criteris de valoració que s'establixen respectivament en cada un dels Programes, tindran preferència en l'adjudicació en cas d'empat els projectes presentats i/o dirigits a aquelles entitats que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.  
Així mateix es valoraran positivament els projectes presentats i/o dirigits a certes categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o inserir-se en el mercat laboral.  
Article 10. Obligacions dels beneficiaris  
Seran obligacions del beneficiari les establides a continuació, i el seu incompliment podrà donar lloc a la minoració o revocació, i si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció, en els termes que preveu la legislació sobre subvencions.  
a) Cal realitzar l'actuació objecte de la subvenció i acreditar la seua realització en la forma i dates indicada en la notificació de concessió de l'ajuda. L'acreditació de les inversions es realitzarà per mitjà de la presentació de la totalitat de justificants de gasto i pagament.  
b) S'ha de complir amb les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució en cap cas s'abonarà l'import de la mateixa abans que la societat estiga constituïda i inscrita en el registre corresponent, per a l'acreditació del qual es fixarà un termini.  
c) Cal actualitzar qualsevol documentació presentada que haguera patit alguna modificació.   
d) S'ha de respondre de la veracitat dels documents aportats i en general de la informació facilitada.  
e) Cal respectar la normativa mediambiental vigent, de manera que s'assegure el desenrotllament dels objectius del projecte subvencionat dins d'un marc de desenrotllament sostenible i del foment a la protecció i millora del medi ambient, tal com s'arreplega en l'article 6 del Tractat de la Unió Europea.  
f) Cal conservar els documents justificatius de la realització del projecte, i els relacionats amb els gastos i pagaments i amb les auditories corresponents durant un termini de quinze anys o durant un termini major en tant puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptats.   
g) Cal disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.   
h) S'ha de garantir que el projecte subvencionat no patisca, abans de transcorreguts cinc anys des del seu terme, una modificació substancial, entenent per esta aquella que afecte la seua naturalesa o a les seues condicions d'execució, o que atorgue avantatges indeguts a una empresa o a un organisme públic, o bé que es derive d'un canvi en la naturalesa de la propietat d'una infraestructura o del cessament d'una activitat productiva; així mateix haurà de mantindre durant un termini de cinc anys les inversions materials i immaterials subvencionades.  
i) Cal donar publicitat que el projecte subvencionat ha obtingut ajuda dels Fons Estructurals a través de:  
1. La col·locació d'una placa explicativa permanent, visible i de grans mides, en un termini de sis mesos a partir de la conclusió del projecte, quan este complisca les condicions següents:  
- La contribució pública total al projecte supere els 500.000 euros.  
- El projecte consistisca en la compra d'un objecte físic, en el finançament d'una infraestructura o en treballs de construcció.  
En la placa s'indicarà el tipus i nom del projecte, així com:  
- L'emblema de la Unió Europea  
- La referència al Fons Europeu de Desenrotllament Regional  
- La declaració "Una manera de fer Europa"   
2. La col·locació d'un cartell durant l'execució del projecte, en el seu enclavament, quan es complisquen les condicions següents:  
- La contribució pública total al projecte supere els 500.000 euros.  
- El projecte consistisca en el finançament d'una infraestructura o en treballs de construcció.  
En el cartell s'indicarà la següent informació, ocupant com a mínim un 25% del mateix:   
- L'emblema de la Unió Europea  
- La referència al Fons Europeu de Desenrotllament Regional   
- La declaració "Una manera de fer Europa"   
Una vegada conclòs el projecte, se substituirà el cartell per la placa explicativa permanent.   
3. La inclusió en qualsevol document relatiu al projecte (inclosos certificats d'assistència o de qualsevol altra índole), d'una declaració en què s'informe que el projecte ha sigut cofinançat pel FEDER.  
4. La identificació d'aquells béns inventariables (equips i suports informàtics, béns materials de qualsevol naturalesa, etc.) que hagen sigut cofinançats amb Fons Estructurals per mitjà dels adhesius que amb tal fi facilitarà l'IMPIVA. També haurà de col·locar estes adhesives en aquells documents a què no haja aplicat el que disposa el punt 3.   
j) Les actuacions subvencionades no hauran de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat, o orientació sexual. Així mateix facilitaran, o almenys no impediran, l'accessibilitat per a les persones discapacitades.  
k) Els beneficiaris de l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats i del Programa d'equipaments per a la prestació de servicis avançats, hauran de finançar els projectes d'inversió amb recursos propis no subvencionats com a mínim en un 25%.  
l) El projecte, cofinançat per l'IMPIVA amb fons FEDER, no podrà rebre ajudes del Fons Social Europeu.  
m) als efectes de l'article 87.1 del Tractat de la Unió Europea el beneficiari de l'actuació 1 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats no haurà de tindre la consideració d'empresa en el sentit de realitzar una activitat econòmica, açò és, una activitat consistent en l'oferta de béns i servicis en un determinat mercat. En el cas que el beneficiari exercisca activitats de caràcter econòmic i no econòmic haurà de poder complir les condicions següents:  
- Distingir amb claredat entre ambdós tipus d'activitats.  
- Separar clarament el finançament d'ambdós activitats.  
- Imputar els costos correctament a una o altra activitat.  
n) Facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita pel beneficiari en la memòria del projecte com a conseqüència de la seua execució.  
o) Comunicar altres ajudes públiques o privades que haguera obtingut o sol·licitat per als mateixos costos.   
Per als beneficiaris de l'actuació 1 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats, en cas de concurrència amb altres ajudes, la seua suma no podrà superar el cost de realització del projecte.  
Per als beneficiaris de l'actuació 2 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats i els del Programa d'equipaments per a la prestació de servicis avançats, quan les ajudes s'acumulen a altres ajudes estatals pels mateixos gastos subvencionables, esta acumulació no podrà donar lloc a una intensitat superior a la fixada en el reglament d'exempció de PIME.  
p) Complir amb totes les obligacions es que establixen en la normativa d'aplicació especificada en l'article 2 d'esta resolució.  
Article 11. Justificació de gastos i pagaments  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran publicades en l'adreça d'Internet de l'IMPIVA: http://www.impiva.es. Amb caràcter general es consideren justificants de gasto les factures i documents de valor probatori equivalent. El beneficiari haurà d'aportar com a mínim un 60% de justificants de gasto del projecte perquè l'IMPIVA procedisca a certificar l'ajuda, sense perjuí que es realitzen posteriors accions de comprovació per a verificar que el projecte subvencionat s'ha realitzat en la seua totalitat. La no presentació d'este percentatge mínim donarà lloc a la revocació de la subvenció per la no realització del projecte; no obstant això, si existira una causa degudament justificada i acceptada per l'IMPIVA es procediria a la corresponent minoració de l'ajuda. Amb caràcter general, es podrà admetre fins a un 30% de disminució en la justificació en cada concepte incentivable, compensable amb increments en altres conceptes, sempre que no s'altere la naturalesa del projecte.  
A l'efecte de justificació es considerarà que el gasto subvencionat s'ha realitzat sempre que haja sigut totalment pagat amb anterioritat a la finalització del període de justificació. Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació del moviment bancari que acredite l'eixida efectiva dels fons.  
En la justificació dels gastos indirectes i els gastos de personal propi el beneficiari realitzarà la imputació dels mateixos basant-se en un mètode just i equitatiu, degudament explicitat.   
2. Només seran tinguts en compte els justificants de gastos i de pagaments compresos entre la data de registre d'entrada de la sol·licitud d'ajuda i la data màxima indicada per a la presentació de la justificació en la notificació de concessió de l'ajuda, sense perjuí del que disposa la present resolució per als projectes plurianuals. S'exceptuen així mateix els projectes presentats a l'actuació 1 del Programa d'infraestructures per a l'exercici d'activitats d'I+D, de foment de la innovació i de prestació de servicis avançats, i en este cas es podran considerar els justificants emesos a partir de l'1 de gener de 2008 amb independència de la data de presentació de la sol·licitud.  
3. L'IMPIVA podrà requerir als beneficiaris perquè realitzen la justificació dels gastos i pagaments per mitjà de l'aportació d'un informe d'auditoria, realitzat de conformitat amb l'Orde del Ministeri d'Economia i Hisenda 1434/2007 de 17 de maig (BOE núm. 125).  
4. Les factures presentades per a la justificació dels projectes hauran de complir el que disposa el Reial Decret 1496/2003, de 28 de novembre i la resta de normativa vigent.   
5. Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten- i així es faça constar en un informe-. L'elecció entre les ofertes presentades haurà de recaure en la més econòmica, justificant en un informe l'elecció en un altre sentit.   
La no presentació dels informes a què fa referència el paràgraf anterior, o la seua insuficiència, podrà donar lloc a la no consideració del cost subvencionable, o a una minoració o revocació de l'ajuda concedida, sense perjuí de la facultat de l'IMPIVA de demanar, a càrrec del beneficiari, una taxació pericial del bé subvencionat i recalcular en funció d'esta la subvenció concedida.  
6. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser aprovada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió almenys d'un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa, i en tot cas en els supòsits previstos en l'article 68.2 del Reglament de la Llei General de Subvencions, aprovat per Reial Decret 887/2006, de 21 de juny.  
7. Es permet que el beneficiari subcontracte les activitats subvencionades en els termes que preveu l'article 29 de la Llei 38/2003, de 17 de novembre, General de Subvencions, fins a un 80% del seu import. La consideració d'un import superior requerirà de l'autorització prèvia de l'IMPIVA.  
Els gastos relatius als subcontractes hauran de complir les condicions següents:  
a) No podran augmentar el cost d'execució de l'operació sense un valor afegit.  
b) No es podrà subcontractar amb intermediaris o assessors quan el pagament consistisca en un percentatge del cost total de l'operació, a menys que el beneficiari justifique este pagament en relació al valor real del treball realitzat o els servicis prestats. Així mateix tampoc es podrà subcontractar amb entitats vinculades de les definides en l'apartat anterior, excepte autorització prèvia i expressa de l'IMPIVA.  
Article 12. Pagament de les ajudes  
Podrà anticipar-se el pagament de fins al percentatge de l'ajuda que permet la Llei de Pressupostos de la Generalitat per al 2008 en l'article 34.8. -i el que així dispose la Llei de Pressupostos de la Generalitat per al 2009 en el cas de les ajudes concedides a càrrec de la dita anualitat-, prèvia presentació pel beneficiari d'aval bancari per la quantia anticipada, constituït d'acord amb la normativa vigent, en els Servicis territorials de la Conselleria d'Economia, Hisenda i Ocupació de la Generalitat, excepte quan el beneficiari siga una entitat inscrita com a Centre d'Innovació i Tecnologia en el registre regulat pel Reial Decret 2609/1996, de 20 de desembre, si bé en este supòsit podrà exigir-se la presentació d'un informe d'auditoria elaborat per auditor o empresa auditora externa inscrita en el Registre Oficial d'Auditors De Comptes. Quant a la presentació de garanties per bestretes a càrrec de l'anualitat 2009 caldrà ajustar-se al que dispose la Llei de Pressupostos per al dit exercici.   
Article 13. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, entreguen i distribuïsquen els fons als beneficiaris o col·laboren en la gestió de les ajudes convocades, o bé perquè li assistisquen en determinades funcions auxiliars a la gestió dels expedients.  
Article 14. Control i Verificació  
Tant el beneficiari com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat, facilitant en tot moment quanta informació se sol·licite en l'exercici d'estes actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions in situ de determinats projectes, la mostra del qual s'obtindrà a partir d'un mètode de mostratge aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
Article 15. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o a la revocació de l'ajuda en funció de les circumstàncies ocorregudes i de la seua valoracio. En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda junt amb els interessos de demora des del moment del pagament de la subvenció en la forma prevista en la legislació sobre subvencions. De conformitat amb esta normativa, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.  
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.  
València, 23 de juliol de 2008.- La presidenta de l'IMPIVA: Belén Juste Picón.  
ANNEX I  
Programa d'infraestructures per a l'exercici d'activitats d'I+D, de foment de la innovació i de prestació de servicis avançats  
Objecte  
Millorar la competitivitat de les empreses i afavorir l'ampliació del teixit productiu de la Comunitat Valenciana per mitjà del desenrotllament de les infraestructures tecnològiques dels Instituts Tecnològics de la Xarxa IMPIVA, a través de l'increment de la capacitat física d'estos per a l'eficient desenrotllament de les seues línies estratègiques d'investigació, desenrotllament tecnològic, foment de la innovació i prestació de servicis avançats.  
Actuacions recolzables  
Es recolzaran inversions per a la construcció, ampliació i la remodelació d'edificis i instal·lacions que permeten desenrotllar activitats d'I+D pròpia i de foment de la innovació, així com la prestació de servicis avançats d'interés per a col·lectius d'empreses de la Comunitat Valenciana.  
Les inversions proposades es presentaran per orde de prioritat i hauran d'estar ubicades en les instal·lacions de què disposen els Instituts Tecnològics en la Comunitat Valenciana.  
Actuació 1. Infraestructures per a activitats d'I+D pròpia i de foment de la innovació.  
Es recolzaran inversions en projectes d'infraestructura i obra civil per a la construcció, ampliació i remodelació de les instal·lacions on s'exercixen les activitats d'I+D pròpia i de foment de la innovació dels Instituts Tecnològics de la Xarxa IMPIVA en la Comunitat Valenciana.  
Estes inversions estaran necessàriament vinculades a l'exercici d'activitats primàries o altres activitats de caràcter no econòmic, empreses pels Instituts Tecnològics.   
Actuació 2. Infraestructures per a activitats de prestació de servicis avançats  
Es recolzaran inversions en projectes d'infraestructura i obra civil per a la construcció i l'ampliació de les instal·lacions on s'exercixen activitats orientades a la prestació de servicis avançats per part dels Instituts Tecnològics de la Xarxa IMPIVA en la Comunitat Valenciana.  
Així mateix, es recolzarà la remodelació de les instal·lacions per l'inici d'una nova activitat que implique un canvi radical en els servicis o en els procediments per a la prestació dels mateixos.  
Tipus d'ajuda  
Subvenció a fons perdut per a totes les actuacions del Programa.  
Actuació 1.  
La intensitat de les ajudes podrà arribar fins al 100% dels costos subvencionables del projecte.  
Actuació 2.  
La intensitat de les ajudes podrà arribar fins a un màxim del 30% dels costos subvencionables, excepte en els municipis de València i Mislata.  
En estos municipis, la intensitat de les ajudes podrà arribar fins a un màxim del 15% i el 7,5% dels costos subvencionables, per a xicotetes i mitjanes empreses respectivament.  
Criteris de valoració  
Atendran a la classificació següent:  
Qualitat del projecte: 40 punts.  
Per a l'Actuació 1:  
- Definició del projecte, planificació temporal de les inversions i de la seua posada en funcionament, justificació de la necessitat i aplicabilitat de les inversions a les necessitats investigació, desenrotllament tecnològic i innovació de les empreses de la Comunitat Valenciana. 14 punts.  
- Reforç de la capacitat física de l'Institut Tecnològic en matèria d'investigació, desenrotllament tecnològic i de foment de la innovació. 14 punts.  
- Contribució al posicionament de l'Institut Tecnològic en l'espai nacional i europeu d'I+D en determinades àrees tecnològiques. 12 punts.  
Per a l'Actuació 2:  
- Definició del projecte, planificació temporal de les inversions i de la seua posada en funcionament, justificació de la necessitat i aplicabilitat de les inversions a les necessitats les empreses de la Comunitat Valenciana en matèria de servicis avançats. 14 punts.  
- Reforç de la capacitat física de l'Institut Tecnològic en matèria de prestació de servicis avançats a les empreses. 14 punts.  
- Contribució al posicionament de l'Institut Tecnològic en l'espai nacional i europeu en determinades àrees tecnològiques. 12 punts.  
Viabilitat tècnica i economicofinancera: 20 punts.  
- Coherència del pressupost del projecte amb els objectius a aconseguir. 8 punts.  
- Dimensió equilibrada de les inversions necessàries. 4 punts.  
- Obtenció de fons per a la part no subvencionada del projecte. 4 punts.  
- Utilitat de les inversions per a desenrotllar sinergies en xarxa amb altres agents del Sistema Valencià de Ciència, Tecnologia i Empresa. 4 punts.  
Característiques del sol·licitant: 20 punts.  
Per a l'Actuació 1:  
- Orientació de les línies estratègiques d'investigació i desenrotllament tecnològic de l'Institut Tecnològic cap a les necessitats innovació de les empreses de la Comunitat Valenciana. 10 punts.  
- Evolució dels indicadors de gestió, amb especial atenció a què mesuren la capacitat de l'Institut Tecnològic per a desenrotllar projectes d'I+D, i el seu impacte sobre la millora competitiva en les empreses de la Comunitat Valenciana. 10 punts.  
Per a l'Actuació 2:  
- Orientació dels servicis avançats de l'Institut Tecnològic cap a les necessitats les empreses de la Comunitat Valenciana. 10 punts.  
- Evolució dels indicadors de gestió, amb especial atenció a què mesuren la capacitat de l'Institut Tecnològic per a prestar servicis avançats, i el seu impacte sobre la millora competitiva en les empreses de la Comunitat Valenciana. 10 punts.  
Aspectes socioeconòmics: 20 punts.  
- Oportunitat que per al teixit empresarial dels sectors d'activitat de l'Institut Tecnològic representen les inversions que s'escometen en el projecte. 8 punts.  
- Contribució del projecte a la sensibilització entre les empreses sobre l'adopció de mesures per a evitar el canvi climàtic, així com el desenrotllament de bones pràctiques en gestió mediambiental. 6 punts.  
- Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i hòmens, per entitats amb ubicació en zones geogràfiques d'interés preferent, o amb projectes que suposen increment de l'ocupació. 6 punts.  
Costos subvencionables  
Els tipus de costos previstos podran ser els següents:  
04. Inversió material: obra civil  
Per a l'actuació 1:  
Inversions en edificació i millora de les instal·lacions necessàries per al desenrotllament de les activitats d'investigació pròpia i de foment de la innovació, entenent-se com a tals la construcció de nous edificis o unitats tècniques independents, edificis annexos, ampliació, reforma o treballs de millora i adequació dels edificis existents.   
Per a l'actuació 2:  
Inversions en edificació o ampliació d'instal·lacions necessàries per a la prestació dels servicis avançats dirigits a les empreses, construcció de nous edificis o unitats tècniques independents i ampliació dels ja existents.  
Els projectes hauran d'haver-se iniciat després de la presentació de la sol·licitud d'ajuda, per la qual cosa només seran tinguts en compte els justificants de gasto de data posterior al registre d'entrada de la sol·licitud d'ajuda.  
07. Altres gastos: Exclusivament per a l'actuació 1.   
Gastos d'auditoria necessaris per a certificar la realització del projecte.  
Altres obligacions  
En el cas que la inversió es vincule a l'exercici d'activitats de caràcter econòmic i no econòmic que es vagen a realitzar de forma simultània en els edificis o instal·lacions objecte de subvenció, l'Institut Tecnològic acreditarà la separació de les dites activitats per mitjà d'un sistema comptable i de control degudament documentat que permeta assegurar que s'imputen correctament els costos i que el finançament d'ambdós tipus d'activitats pot identificar-se de forma separada.   
L'Institut Tecnològic, amb caràcter general en totes les accions relacionades amb l'objectiu del Programa, i en particular amb les activitats que generen els projectes subvencionats, és responsable de la seua difusió. En este sentit, tots els projectes comptaran amb un pla de difusió que haurà de materialitzar-se necessàriament, i es farà coneixedor i partícip a l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenrotllament de les mateixes, inclosa la difusió dels resultats en suports físics o electrònics.  
Sense perjuí d'allò que s'ha indicat en l'actuació 2 en relació amb la intensitat de les ajudes, els projectes acollits a esta actuació:  
- No podran rebre una ajuda igual o superior a 45.172.194 d'euros.  
- Si els costos subvencionables arriben als 70.980.543 d'euros, l'ajuda no podrà superar el:  
· 7,5% i el 3,7% per a xicotetes i mitjanes empreses respectivament, quan estes estiguen ubicades en els municipis de València i Mislata.  
· 20%, el 18,5% i el 17,5% per a mitjanes empreses ubicades respectivament en la resta de municipis d'Alacant, València i Castelló de la Plana.  
· 25%, el 23,5% i el 22,5% per a xicotetes empreses ubicades respectivament en la resta de municipis d'Alacant, València i Castelló de la Plana.  
En l'actuació 2, no seran subvencionables, els pagaments efectuats pel contractista en concepte de taxa de direcció d'obra, control de qualitat o qualssevol altres conceptes que suposen ingressos o descomptes que es deriven de l'execució de l'obra.  
Programa d'equipament per a la prestació de servicis avançats  
Objecte  
Millorar la competitivitat de les empreses i afavorir l'ampliació del teixit productiu de la Comunitat Valenciana per mitjà del desenrotllament dels equipaments tecnològics dels Instituts Tecnològics de la Xarxa IMPIVA, a través de l'increment de la capacitat física d'estos per a l'eficient prestació de servicis avançats.  
Actuacions recolzables  
Es recolzaran inversions en maquinària, equips de laboratori i altres equips necessaris per a la prestació de servicis avançats que resulten essencials per a l'ampliació o l'inici de noves activitats en les instal·lacions dels Instituts Tecnològics de la Xarxa IMPIVA. Així mateix, es recolzaran inversions en actius immaterials.  
Les inversions proposades es presentaran per orde de prioritat i hauran d'estar ubicades en les instal·lacions de què disposen els Instituts Tecnològics en la Comunitat Valenciana.  
Tipus d'ajuda  
Subvenció a fons perdut.  
La intensitat de les ajudes podrà arribar fins a un màxim del 30% dels costos subvencionables, excepte en els municipis de València i Mislata.  
En estos municipis, la intensitat de les ajudes podrà arribar fins a un màxim del 15% i el 7,5% dels costos subvencionables, per a xicotetes i mitjanes empreses respectivament.  
Criteris de valoració  
Atendran a la classificació següent:  
Qualitat del projecte: 40 punts.  
- Definició del projecte, planificació temporal de les inversions i de la seua posada en funcionament, justificació de la necessitat i aplicabilitat de les inversions a les necessitats les empreses de la Comunitat Valenciana en matèria de servicis avançats. 14 punts.  
- Reforç de la capacitat física de l'Institut Tecnològic en matèria de prestació de servicis avançats a les empreses. 14 punts.  
- Contribució al posicionament de l'Institut Tecnològic en l'espai nacional i europeu en determinades àrees tecnològiques. 12 punts.  
Viabilitat tècnica i economicofinancera: 20 punts.  
- Coherència del pressupost del projecte amb els objectius a aconseguir. 8 punts.  
- Dimensió equilibrada de les inversions necessàries. 4 punts.  
- Obtenció de fons per a la part no subvencionada del projecte. 4 punts.  
- Utilitat de les inversions per a desenrotllar sinergies en xarxa amb altres agents del Sistema Valencià de Ciència, Tecnologia i Empresa. 4 punts.  
Característiques del sol·licitant: 20 punts.  
- Orientació dels servicis avançats de l'Institut Tecnològic cap a les necessitats les empreses de la Comunitat Valenciana. 10 punts.  
- Evolució dels indicadors de gestió, amb especial atenció a què mesuren la capacitat de l'Institut Tecnològic per a prestar servicis avançats, i el seu impacte sobre la millora competitiva en les empreses de la Comunitat Valenciana. 10 punts.  
Aspectes socioeconòmics: 20 punts.  
- Oportunitat que per al teixit empresarial dels sectors d'activitat de l'Institut Tecnològic representen les inversions que s'escometen en el projecte. 8 punts.  
- Contribució del projecte a la sensibilització entre les empreses sobre l'adopció de mesures per a evitar el canvi climàtic, així com el desenrotllament de bones pràctiques en gestió mediambiental. 6 punts.  
- Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i hòmens, per entitats amb ubicació en zones geogràfiques d'interés preferent, o amb projectes que suposen increment de l'ocupació. 6 punts.  
Costos subvencionables  
Els projectes hauran d'haver-se iniciat després de la presentació de la sol·licitud d'ajuda, per la qual cosa només seran tinguts en compte els justificants de gasto de data posterior al registre d'entrada de la sol·licitud d'ajuda.  
06. Inversions materials:  
Maquinària, equips de laboratori i altres equips necessaris per a la prestació de servicis avançats per part de l'Institut Tecnològic.  
05. Inversions immaterials:   
Adquisició de drets de patents, llicències, know-how o coneixements tècnics no patentats.  
Altres obligacions  
L'Institut Tecnològic, amb caràcter general en totes les accions relacionades amb l'objectiu del Programa, i en particular amb les activitats que generen els projectes subvencionats, és responsable de la seua difusió. En este sentit, tots els projectes comptaran amb un pla de difusió que haurà de materialitzar-se necessàriament, i es farà coneixedor i partícip a l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del seu desenrotllament, inclosa la difusió dels resultats en suports físics o electrònics.  
Sense perjuí de les intensitats d'ajuda fixades amb caràcter general:  
- Els beneficiaris no podran rebre una ajuda igual o superior a 38.851.699 d'euros.  
- Si els costos subvencionables arriben als 62.181.079 d'euros, l'ajuda no podrà superar el:  
· 7,5% i el 3,7% per a xicotetes i mitjanes empreses respectivament, quan estes estiguen ubicades en els municipis de València i Mislata.  
· 20%, el 18,5% i el 17,5% per a mitjanes empreses ubicades respectivament en la resta de municipis d'Alacant, València i Castelló de la Plana.  
· 25%, el 23,5% i el 22,5% per a xicotetes empreses ubicades respectivament en la resta de municipis d'Alacant, València i Castelló de la Plana.